– Jeg fotograferte fugler da jeg fikk øye på ørnen. Da jeg så måken komme bakfra ble jeg spent, for jeg skjønte hva som skulle til å skje, forteller fotograf Paul Beastall.

Havørnen kommer glidende på jakt etter en fisk. Foto: Paul Beastall

Så dukker en måke opp. Foto: Paul Beastall Måken nærmest lander på ørneryggen. Foto: Paul Beastall Ørnen stopper nesten opp da noe ikke stemmer. Foto: Paul Beastall På andre forsøk får den tak i maten. Foto: Paul Beastall

Se de fantastiske bildene: Måke krangler med havørn

Han sier måken landet på ryggen av ørnen da denne var i ferd med å gripe en fisk.

– Det virket som om ørnen stoppet da den innså at noe var galt. Både måken og ørnen bommet på fisken i første forsøk. Men ørnen kom tilbake og fikk til slutt tak i maten, sier Beastall.

Episoden skjedde under havørnsafari i Flatanger i Nord-Trøndelag i sommer. Og det hele var over på ti sekunder.

– Etterpå så jeg på bildene og ble begeistret over å ha fanget det hele så klart. Jeg tror jeg var på rett sted til rett tid, forteller Paul Beastall.

– Du skal være heldig

Ole Martin Dahle i Flatanger driver med guiding og havørnsafari for naturfotografer, både profesjonelle og amatører.

– En slik situasjon er ikke uvanlig. Men du skal være heldig for å ta et sånt bilde og for å fange øyeblikket, sier Dahle til NRK.

Havørnsafari foregår ved at man kaster fisk på sjøen. Når ørnene kommer etter maten står fugleentusiastene klare med kamera.

– Mitt råd til fotografene er at de må henge på ørnen etter at den har grepet fisken. Det er da slike situasjoner kan oppstå, sier Ole Martin Dahle.

– En spesiell opplevelse

Seniorforsker Torgeir Nygård ved Norsk institutt for naturforskning sier en situasjon som denne ikke er spesiell eller uvanlig.

– Dette kan skje i kunstige situasjoner der man kaster ut fisk for å fotografere fugl. Når fulgene kjemper om maten kan slike ting skje, sier Nygård til NRK.

Han sier at slike hendelser kun oppstår i menneskapte situasjoner.

– Jeg har selv sett slike bilder tatt under ørnesafari. Dette er ikke helt unikt, men allikevel en spesiell opplevelse, sier seniorforsker Torgeir Nygård.

Innholdet som skulle vises her støttes dessverre ikke lenger.